b'\n_START_ARTICLE_\nApatia\n_START_PARAGRAPH_\nApatia on psykologinen termi, jolla tarkoitetaan v\xc3\xa4linpit\xc3\xa4m\xc3\xa4tt\xc3\xb6myyden tilaa. Apaattinen henkil\xc3\xb6 k\xc3\xa4rsii tunteiden, motivaation, aloitekyvyn tai innostuneisuuden puutteesta. Apatia on monissa dementiasairauksissa yksi tavallisimmista k\xc3\xa4yt\xc3\xb6soireista. Apatia liittyy joskus masennukseen mutta ilmenee my\xc3\xb6s itsen\xc3\xa4isen\xc3\xa4 oireistona._NEWLINE_Sana \xe2\x80\x9dapatia\xe2\x80\x9d on per\xc3\xa4isin kreikan kielen sanasta apatheia (\xce\xb1\xcf\x80\xce\xac\xce\xb8\xce\xb5\xce\xb9\xce\xb1), jota stoalaiset k\xc3\xa4yttiv\xc3\xa4t tavoitellusta tilasta, jossa ihminen on v\xc3\xa4linpit\xc3\xa4m\xc3\xa4t\xc3\xb6n niiden asioiden suhteen, jotka eiv\xc3\xa4t ole h\xc3\xa4nen omassa vallassaan \xe2\x80\x94 eli stoalaisen m\xc3\xa4\xc3\xa4ritelm\xc3\xa4n mukaan kaikkien ihmist\xc3\xa4 h\xc3\xa4nen ulkopuoleltaan kohtaavien asioiden suhteen._NEWLINE_Vaikea apaattinen tila, jossa henkil\xc3\xb6lt\xc3\xa4 puuttuu jopa puhe- ja liikuntakyky, on nimelt\xc3\xa4\xc3\xa4n akineettinen mutismi.'